text: [{"text_idx": "#000002", "text": "Wala nabati sa katawhan, ilabina sa kabus, ang gipanghinambog ni Ferdinand Marcos Jr nga 7.6% nga paglambo niadtong 2022 sa gross domestic product (GDP o lokal nga produksyon) sa Pilipinas. Matud sa grupong Kadamay, \u201clayo sa tungol\u201d sa Pilipinong kabus ang gimaya nga \u201cpaglambo\u201d ni Marcos Jr. Wala sila naglaum nga masulbad sa \u201cbyaherong presidente\u201d ang ilang nagdagook nga tiyan."}, {"text_idx": "#000003", "text": "Gimakmak sa mga kabus ang paghari ni Marcos Jr isip \u201cpanahon sa kagutom.\u201d Matud mismo sa estadistika sa estado, midaku ngadto sa 20 milyon (nadugangan og 2.3 milyon) ang kabus niadtong 2022. Labing daghan ang nakasinati og kagutom sa tunga-tunga sa Oktubre ug Disyembre niadtong milabayng tuig bunga sa padayong pagsaka sa presyo sa mga palaliton."}, {"text_idx": "#000007", "text": "Samtang, ikatulo nga tuig na nga nahagba ang produksyon sa agrikultura. Matud mismo sa datos sa estado, negatibo o anaa sa -0.1% ang paglambo sa lokal nga agrikultura niadtong 2022. Ayha niini, misigpit ang produksyon sa sektor og -1.7% (2021) ug -1.2% (2020). Bisan niadtong 2019, dili signipikante ang paglambo sa agrikultura (0.3%). Sa magkasunod nga tulo ka tuig, mihagba ang pananum ug pagpangisda. Misaka gamay ang produksyon sa livestock (1.9%) apan dili kini sarang aron birahon pataas ang tantos sa paglambo sa tibuok sektor."}, {"text_idx": "#000008", "text": "Dili maresolba ang malungtarong krisis sa ekonomiya sa Pilipinas pinaagi sa Philippine Development Plan (PDP) 2023-2028, ang programa sa ekonomiya ni Ferdinand Marcos Jr. Gitawag sa Ibon ang plano nga \u201ckaraan na.\u201d"}, {"text_idx": "#000012", "text": "Labaw nga ipahagba sa PDP 2022-2028 ang nasud sa grabeng krisis. Kini tungod kay nakagambalay ang plano sa palisiyang globalisasyon nga hinungdan sa malukpanong disempleyo, kalisud ug kawalay kalambuan sa miaging upat ka dekada."}]